“โกลด์แมน แซคส์” ปรับเพิ่มคาดการณ์ราคาน้ำมันปี 63 หลังโอเปกมีมติปรับลดกำลังการผลิต
"โกลด์แมน แซคส์" ปรับเพิ่มคาดการณ์ราคาน้ำมันปี 63 หลังโอเปกมีมติปรับลดกำลังการผลิต 
"โกลด์แมน แซคส์" ปรับเพิ่มคาดการณ์ราคาน้ำมันปี 63 หลังโอเปกมีมติปรับลดกำลังการผลิต
9 ธ.ค. 2562

ผู้สื่อข่าวรายงานว่า โกลด์แมน แซคส์ ได้ปรับเพิ่มคาดการณ์ราคาสปอตน้ำมันดิบเบรนท์ในปี 2563 ขึ้นสู่ระดับ 63 ดอลลาร์/บาร์เรล จากที่คาดการณ์ไว้ก่อนหน้านี้ที่ระดับ 60 ดอลลาร์/บาร์เรล ส่วนตัวเลขคาดการณ์ระยะยาวยังคงอยู่ที่ระดับ 55 ดอลลาร์/บาร์เรล
ขณะเดียวกัน คาดการณ์ว่าราคาสปอตน้ำมัน WTI ในปี 2563 จะอยู่ที่ 58.50 ดอลลาร์/บาร์เรล และตัวเลขคาดการณ์ระยะยาวอยู่ที่ระดับ 50 ดอลลาร์/บาร์เรล
ทั้งนี้ โกลด์แมน แซคส์ ได้ปรับเพิ่มคาดการณ์ราคาน้ำมัน หลังจากกลุ่มประเทศผู้ส่งออกน้ำมัน (โอเปก) แถลงเมื่อวันศุกร์ที่ผ่านมา (6 ธ.ค.62) ว่า โอเปกและประเทศพันธมิตรมีมติปรับลดกำลังการผลิตน้ำมันอีก 500,000 บาร์เรล/วัน ซึ่งเป็นการปรับลดกำลังการผลิตมากกว่าที่นักวิเคราะห์คาดการณ์ไว้ รวมเป็น 1.7 ล้านบาร์เรล/วัน ในช่วงเดือนม.ค.-มี.ค.2563
นอกจากนี้ โกลด์แมน แซคส์ ยังคงตัวเลขคาดการณ์การขยายตัวของการผลิตน้ำมันจากชั้นหินดินดานของสหรัฐในปี 2563 เอาไว้ที่ 600,000 บาร์เรล/วัน เนื่องจากมาตรการลดการปลดปล่อยมลพิษทำให้ต้นทุนการผลิตสูงขึ้นอย่างมาก